Kaliňák, Robert, podpredseda vlády a minister vnútra SR (2015-06-18):
Ďakujem pekne. Ťažko hľadať slová, ktoré sú zverejniteľné. Napríklad za posledné dve minúty, pán poslanec Hlina, čo konkrétne ste povedali k zákonu o Horskej službe? Vy tak nepretržite porušujete rokovací poriadok, že vám je to vlastne úplne jedno. Vám je všetko jedno. Vy ste vlastne jediný génius, ktorý v tejto sále sedí a jediný proste niečo vymyslel a niečo spravil a niečo urobil. A je taká vec, ktorá sa volá volebné obdobie, pán poslanec. A my máme prijímať zákony od začiatku volebného obdobia do jeho konca. A my to aj tak robíme. Sme prijali ešte v rokoch 2012, 2013, 2014 mnohé veci, jasné veci, ktoré nakoniec zvrátili problém predchádzajúcej vlády, ktorý spočíval v mínus 500 mil. eur daňových strát a otočili sme to do plus 1,6 mil. Tu musíte spraviť niečo, ušetriť niečo, z reformy ESO viac ako 600 mil. do tejto chvíle. A tie peniaze keď naakumulujete, tak ich potom môžete použiť (Reakcia z pléna.), áno, je to 596 mil., aby som bol úplne presný. Takže to sú veci, ktoré jednoducho nie sú úplne také jednoduché, ako si to vy predstavujete, lebo vy všetko viete, všetko ste videli a všade ste boli trikrát, skrátka, ste odborník na všetko aj na Horskú službu. Keby ste lepšie dávali pozor počas toho, čo sedíte v parlamente, pán poslanec, vedeli by ste, že ten zákon tu už bol. Tento zákon tu už bol pred rokom a na tlak pani podpredsedníčky parlamentu Jurinovej sme ten zákon nepredložili, ale vrátili sme sa naspäť do diskusie, pretože chcela, aby sme o tom hovorili. Tak sme o tom rok hovorili. (Reakcia z pléna.) No bolo či nebolo to tak, pani podpredsedníčka? Boli ste aj na tom stretnutí. A boli tam aj mimovládne organizácie, keď sme tento zákon z vlády dali ešte do diskusie. Tam všetko bolo, môžete si to pozrieť, pán poslanec Hlina, pred dvanástimi mesiacmi. Čiže presne pre ten istý problém, ktorý dneska tu opäť naznačovala pani podpredsedníčka aj keď ostal pritom už naozaj iba jeden človek, nie skupina, pani podpredsedníčka, ale jeden človek konkrétny, tak sa ten zákon odkladal ako celok. A medzitým, samozrejme, prišli návrhy a ja v korektnosti som povedal, že aj poslanec Gábor Gál tento návrh predložil. To nie je súťaž o ten návrh. Veľkú pravdu má aj pán poslanec Kuffa. Áno, rodičia sú predovšetkým zodpovední za svoje deti. A my teraz zákonom pritvrdzujeme tú povinnosť, aby tie deti do veku pätnásť rokov tie prilby mali, lebo vidíme, že nie úplne to funguje v tej zodpovednosti medzi rodičmi. Ale väčšina rodičov, samozrejme, už tým deťom tie helmy dáva aj teraz. Čiže je to možno ustanovenie, ktoré formálne má ísť možno skôr pre cudzincov ako už uvedomelých slovenských rodičov a lyžiarov, ktorí už deťom proste tie prilby jednoducho dávajú. Ale je skutočná vec, ktorej, samozrejme, pani podpredsedníčka v tejto chvíli trošku neporozumela. O akú spriaznenú organizácie s Horskou záchrannou službou? Horská záchranná služba je jediná štátna záchranárska inštitúcia. Akože bavíme sa o tom, že to je nejaká organizácia, ktorá je elitárska. Alebo niečo také ste tu naznačovali? Pani podpredsedníčka, som už dlho minister a veľmi dlho mi dalo práce, aby sme zjednotili dobrovoľné hasičstvo na Slovensku a mohli sme poskytnúť Slovensku vyššiu odolnosť voči živelným katastrofám. Dnes po mnohých protestoch a mnohých individuálnych proste predstavách sa nám podarilo zjednotiť jedno obrovské hnutie, ktoré reprezentuje stotisíc členov na celom Slovensku, de facto je to najväčšia mimovládna organizácia na Slovensku. Pred tromi rokmi, nie pred voľbami, pán Hlina, ale pred troma rokmi sme začali s konkrétnym finančným mechanizmom, ktorý podporuje každé jedno, každé jedno dobrovoľné hasičské združenie, resp. dobrovoľný hasičský zbor, ktorý sa prihlási do tejto schémy. Prihlási sa do schémy, dostáva pravidelnú podporu od štátu, z ktorej si financuje školenia. Ale kto tie školenia vykonáva? Kto ich kontroluje? Je to robené en profesionálnymi hasičmi a profesionálnym Hasičským záchranným zborom ako jedinou autoritou profesionálnou a štátom garantovanou a zodpovednou, ktorá poskytuje tieto školenia a umožňuje ich robiť, samozrejme, aj napríklad Dobrovoľnej požiarnej ochrane Slovenska ako strešnej organizácii dobrovoľného hasičstva. A po tomto voláme už dlhé roky vo všetkých organizáciách. Problém dobrovoľných záchranárov (horských) vznikol veľmi dávno, po navrátení nehnuteľností, po sprenevere týchto nehnuteľností, po zničení mnohých nehnuteľností, po medziľudských konfrontáciách v jednotlivých združeniach, proste tam bolo obrovské množstvo sporov, nakoniec som bol veľmi rád, že vznikla strešná organizácia, akási asociácia, ktorá združuje tieto dobrovoľné horské služby. A práve na základe tejto spolupráce, tohto zákona môžeme vytvoriť taký príbuzný, podobný mechanizmus, ako funguje medzi dobrovoľnými hasičmi. To znamená, môže sa štát priamo začať podieľať na ich financovaní, na financovaní všetkých tých, ktorí sa do toho systému prihlásia. To nie je ani snobská organizácia, ani žiadna iná. Vy poznáte len pravdu jednej strany a nie ste ochotná diskutovať o tom druhom. A to je problém, nikdy ste si druhú stranu nevypočuli. Máte iba informácie z jednej jedinej strany, presne z tej, ktorá problémy medzi dobrovoľnými horskými záchranármi robí dvadsať rokov. Dvadsať rokov je to jeden veľký trouble-maker. Keď už dobrovoľníci s tým menovaným človekom nemohli vyjsť, som bol jediný, ktorý sa s ním ešte bavil. Bol som toho svedkom práve kvôli tomu, prečo sme o rok odložili tento zákon, čo tu pán Hlina kritizoval. Môže sa opýtať, prečo sa odložil o rok. Som bol svedkom, že medzi sebou tá väčšina horských dobrovoľných záchranárov sa hádala s ním, aby sa dohodli, nie veľkou skupinou. Naozaj, nezavádzajte, neklamte, pani podpredsedníčka, pretože to nie je pravda. Ešte raz sa k tomu vrátim, nie je to proste pravda, máte informáciu iba z tejto jedinej strany, nič ste si neoverili, ani jeden jediný raz ste sa nestretli s tou druhou časťou a neopýtali ste sa, ako je to naozaj. Máte jednostranné videnie. To je problém celých štyroch rokov, máte len jedno videnie. Žiadna snaha o objektivizáciu informácií u vás nie je. To mi je veľmi ľúto. Ja som dal rok priestor na to (Potlesk.), aby sme o tom diskutovali. Máte jeden pohľad a druhá strana vás nezaujíma. Vy máte svoju pravdu a nikto iný ju nemá. Toho je, samozrejme, dobrým vzorom aj pán Hlina. Iba jeho pravda je pravdivá, iba tá jeho vec je správna, on je jediný génius, ktorý tu je. A tento génius nechápe, ako je to, že nevyhráva najlepší. No si najlepší, Dodo. Pán poslanec, určite ste najlepší. Ale prečo teda si vzdal súboj s vlastnou stranou na tomto politickom spektre. Len si ju založil a potom už po dvoch týždňoch si prestal sám veriť tomu, že si najlepší, a radšej si vkĺzol do KDH a podrazil si všetkých tých, ktorí ti dali tie podpisy na tvoju politickú stranu, to je obludné (Potlesk.), všetky podpisy, ktoré ti ľudia dali, aby podporili vznik tvojej politickej strany. A bolo ich niekoľko desaťtisíc. Je to tak? Všetkých tých si proste oklamal. A to je vaša politická práca, pán poslanec Hlina, vy viete len klamať. Im ste povedali: „Založím stranu, občania, budeme bojovať za vaše práva, bude vyhrávať najlepší.“ Pri prvom zaklopýtnutí sa začal báť o svoju poslaneckú stoličku, hups do KDH. A už vás nezaujíma, pán poslanec Hlina, čo ste vy nasľubovali tým ľuďom, čo sa vám tam podpisovali. To už vám je jedno. Pre vás je občan nikto. Vy ho len používate ako slovíčko. Vy ho používate ako štatistickú vzorku, nikdy nie ako človeka, ktorý má normálne problémy a bijúce srdce. To je vás celý životný problém. Podrazili ste všetkých tých, ktorí vám dali podpisy na vašu stranu, hotovo. Čiže preto sa nemáme o čom baviť, vy nám o vykrádaní nejakých nápadov nehovorte, naozaj. Naposledy o to pokúsil sa pán poslanec Mičovský. Doniesli sme softvér plagiátorský, ktorý ukázal, že na 98 % sa nezhodujú tie návrhy, povedať to môže. Ja mu to nevyčítam, tá myšlienka bola rovnaká, veď to sme si predsa medzi chlapmi uznali. Aj som povedal, prečo to bolo tak a prečo to bolo inak. V tomto prípade sme pred rokom tento zákon stiahli presne na prosbu pani podpredsedníčky, lebo som mal pocit aj od nej, že bude schopná naozaj počúvať obe strany. Konsenzuálne sme prijali zákon o verejnom obstarávaní, po diskusii 6-mesačnej sme prijali volebné zákony, zákony o volebnej kampani. Tak som bol presvedčený, že týmto istým spôsobom sa to udeje, aj pokiaľ ide o tento zákon o Horskej záchrannej službe spred roka. Áno, kvôli tomu nebola povinnosť 15-ročných detí nosiť helmu na lyžiarskych svahoch, lebo sme o tom o rok viacej diskutovali. Sedí to. Akurát počas toho roku tento trucovitý pán si povedal, že nebude existovať konsenzus. Pritom je jediný zdroj informácií, ktorý vlastne zastáva dnes pani podpredsedníčka Jurinová. Už ho opustili aj mimovládne organizácie, ktoré sa ho zastávali. Nielen vy, pani podpredsedníčka, ste boli tá, ktorá ste tlačili na nás, aby sme k tomu otvorili širokú diskusiu. Poslúchol som. Boli tu aj mimovládne organizácie, splnomocnenec vlády pre tretí sektor, ďalšie organizácie. Ale pochopili, že on nie je spôsobilý konsenzu. Tak dnes sa ho už nezastáva nikto iba vy, aj to je len z dôvodu, lebo je to proti strane SMER. Okej, to beriem. Čiže z môjho pohľadu máme pred sebou druhé čítanie, v druhom čítaní som, pani podpredsedníčka, ochotný počúvať. Pozrieme si ešte, samozrejme, tieto návrhy. Budeme mať určite tie veci, ktoré budeme môcť zapracovať, ale ja vás naozaj snažne prosím, veľmi si to želám, keby ste si raz vypočuli druhú stranu a neoznačovali Horskú službu, profesionálnu, ako nejakú snobskú, elitársku firmu, ktorá dáva len tým, ktorí sú s ňou spriaznení, čo sú toto za obludné... (Ruch v sále.)